**ОБЩИНСКИ СЪВЕТ НА ОБЩИНА ДИМИТРОВГРАД**

*6400 гр.Димитровград, бул.”Г.С.Раковски” № 15; www.dimitrovgrad.bg*

**ДО**

**ОБЩИНСКИ СЪВЕТ**

**ДИМИТРОВГРАД**

**Д О К Л А Д Н А З А П И С К А**

**от Митко Желязков и Емил Френгов,**

**Общински съветници – Общински съвет на Община Димитровград**

**Относно:** *Предложение за обявяване на защитена територия „защитена местност“ на основание член 31, ал.1 т.1 и т.2 и член 36 ал.1 от Закона за защитените територии.*

**УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,**

Община Димитровград заема площ от 567.6 кв.км. в централната част на Южен централен регион. 73,4% от територията е земеделска, от която обработваема – 84,4%. 12,9% от общинската територия е заета от разпръснати масиви, предимно издънкови гори, 7,9% от фонд населени места, 0,83% от обектите на техническата инфраструктура и 2,23% от терени за добив на полезни изкопаеми. Ландшафтът на община Димитровград е предимно с равнинен облик, разчленен и заоблен от невисоките хълмове. Около три четвърти от територията в северната част е със слаб наклон на юг – югоизток - към поречието на р.Марица и е заета от земеделски земи. Около една четвърт е заета от хълмове – около с. Бряст и в югоизточната част - на северния бряг на р. Марица. Подобен е и ландшафтът в южната част на общината. По- голямата част също е заета от селско стопанските – равнини територии, със слаб наклон на север, към р.Марица. В средата на тази част са хълмовете между селата Крепост и Добрич, а в източната – на общинската граница - над Черногорово и Воден. Според ландшафтното райониране на България, обектът се намира в „Между планинска зонална област на южнобългарските низини и ниски планини на Горнотракийска подобласт,Тополнишко-Маришки район”.

Съгласно регистъра на защитените територии и защитени зони към ИАОС и екологичната мрежа Натура 2000 на територията на община Димитровград се намират общо 11 на брой защитени територии, от които три са защитени местности - ЗМ „Злато поле”, ЗМ „Нощувка на малък корморан” и ЗМ „Пропадналото блато“ и осем са защитени зони: Банска река, Злато поле, Марица – Първомай, Меричлерска река, Река Каялийка, Река Марица, Река Мартинка и Родопи – средни.

Един от най-големите горски масиви в Община Димитровград се намира в землището на село Райново, общ. Димитровград, обл. Хасково, ЕКАТТЕ 61889. В териториалния обхват на гората се срещат следните местообитания: 91М0 Балкано – Панонски церово-горунови гори, 91АА Източни гори от космат дъб, 6210 Полуестествени сухи тревни и храстови съобщества върху варовик, 62А0 Източни субсредиземноморски сухи тревни съобщества. Само за посредните 6 години в държавния горски фонд са добити 7835,2 кубически метра дървесина върху площ от 118,2 хектара при запас от 10220 куб. метра. Възрастта на гората е от 40 до 80 години, в зависимост от това кога са извършвани сечи. Според WWF(Световен фонд за дива природа) „*Горите на България имат ключова роля за предотвратяване на ерозията и опазването на източниците на 3,4-те милиарда кубични метра вода, използвани за водоснабдяване, в земеделието и рибарството, за производствени и енергийни цели. Горите са убежище за популациите на 43 световно застрашени видa животни и растения. Българските гори са място за отдих и туризъм и предоставят икономически и социални ползи за хората. Много са проблемите и заплахите за българските гори. Като най-сериозни се очертават недалновидното управление на горските ресурси и високото ниво на незаконни дейности в горския сектор“.*

В гората са наблюдавани и описани следните видове обект на опазване от Българското и Европейското законодателства: таралеж *(Erinaceus concolor)*, мишевиден сънливец *(Myomimus roachi)*, малък креслив орел *(Aguila pomorina)*, черна каня *(Milvus migraus)*, обикновен мишелов *(Buteo buteo)*, голям ястреб *(Accipiter gentilis)*, обикновенна кукувица *(Cuculus canorus)*, папуняк *(Upupa epops)*, синявица *(Coracias garrulis)*, зелен кълвач *(Picus viridis)*, горска чучулига *(Lullula arborea)*, черночела сврачка *(Lanius minor)*, белочела сврачка *(Lanius nubicus)*, бяла стрърчиопашка *(Motacilla alba)*, южен славей *(Luscinia megarhynchos)*, син синигер *(Parus caeruleus)*, голям синигер *(Parus major)*, авлига *(Oriolus oriolus)*, пепелянка *(Vipera ammodytes)*, пъстър смок *(Elaphe sauromates)*, смок мишкар *(Elaphe longissimi)*, турска боа *(Erix jaculus)*, шипобедрена костенурка *(Testudo graeca),* шипоопашата костенурка *(Testudo heranni)*, жълтокоремна бумка *(Bombina variegate)*, червенокоремна жаба *(Bombina bombina)*, гребенест тритон *(Triturus ivanbureschi)*, снежно кокиче *(Galanthus niverus)*, оливиеров минзухар *(Crocus olivieri J. Gay от сем. Iridaceae)*, както и видове орхидеи.

Биоразнообразието и хармоничното съжителство между природа и местна общност ни дават достатъчно основание да смятаме, че са налице незаобиколими причини за обявяване на Защитена местност „Райновска кория“ в землището на село Райново, община Димитровград, област Хасково. С обявяването на защитена територия ЗМ „Райновска кория“ ще се постигнат следните цели: запазване компонентите на ландшафта; опазване, поддържане или възстановяване на условия в местообитанията, отговарящи на екологичните изисквания на видовете и съобществата - обект на защита; защита от ерозия и наводнения; предоставяне на възможности за научни изследвания, образователна дейност и екологичен мониторинг; предоставяне на възможности за туризъм и за духовно обогатяване. И на последно място, но не като значение, ще се съхрани културното наследство на местната общност с многообразието от народни обичаи, вярвания и ритуали свързани с гората, както и поминъка (пасищно животновъдство, лов, риболов, събиране на гъби, билкарство и други).

Режима на дейности, който предлагаме е следния: забрана на извеждането на сечи, освен санитарни и ландшафтни с оглед подобряване санитарното и ландшафтното състояние на обекта. Стопанисването да се извършва съгласно устройствения проект с максимално запазване на природната обстановка; забрана сечта на дървета, в които има хралупи на птици, прилепи и други бозайници, както и дървета, под които има редки и застрашени растения и гъби; забрана откриването на кариери, къртенето на камъни, ваденето на пясък и на други инертни материали, изхвърлянето на земни маси, строителни и промишлени отпадъци, както и всякакви действия, чрез които се нарушава или загрозява природната обстановка; забрана на строителството с изключение на съоръжения за мониторинг и туристическа инфраструктура; забрана на търсенето, проучването и добива на подземни богатства; забрана промяната на начина на трайно ползване на земите, горите и водните площи в границата на защитената местност; забрана залесяването с неместни за защитената местност видове; забрана на използването на пестициди; забрана на паленето на огън извън определените места; забрана премахването характеристиките на ландшафта.

Предложението за защитена територия да включва общински имоти № 21, 22, 62, 63, 64, 65, 69, 70, 76, 79, 80, 84, 85, 89, 91, 92, 93, 94, 95, 96, 97, 98 и 901, отдел 529 – подотдели: е, ж, з, п, о, отдел 530 – подотдели: е, ж, и отдел 531 – подотдели: д, е, ж, з, и, к, л, м, п, р, с, т, 8, 9, 10 от държавния горски фонд.

Предвид гореизложеното предлагаме следния проект за

**РЕШЕНИЕ:**

1. На основание член 31, алинея 1, т.1 и т.2 и член 36, ал.1 отЗакона за защитените територии Общински съвет на Община Димитровград дава съгласие за изготвяне и внасяне в МОСВ на предложение за обявяване на защитена територия Защитена местност „Райновска кория“ с цел опазването и съхраняването на територии с характерен ландшафт, територии резултат на хармонично съжителство на човека и природата; местообитания на застрашени, редки или уязвими растителни и животински видове и съобщества.

2. Възлага на Кмета на Община Димитровград осъществяването на всички дейности, необходими за правилното и законосъобразно изпълнение на процедурата.

**С уважение,**

**Митко Желязков** …………………….

**Емил Френгов** ……………………...